སྲོལ་རྒྱུན་གྱི་སྨན་རྫས་ནི་དོགས་འཚེར་སེམས་ནད་སེལ་བར་ཕན་འབྲས་མངོན་གསལ་ལྡན་ཡང་།སྨན་བསྟེན་མཚམས་བཞག་ཚེ་ཡང་བསྐྱར་འབྱུང་སླ།སྲོལ་རྒྱུན་བོད་ལུགས་གསོ་རིག་ཏུ་ལུས་སེམས་བདེ་ཐང་ཡོང་བར་གསོ་ཐབས་རྣམ་པ་ལྔ་ཡོད་དེ།ཟས་སྤྱོད་སྨན་དཔྱད་བཅས་བཞི་དང་།ལྔ་བ་ནི་བོད་བརྒྱུད་ནང་བསྟན་དང་སྲོལ་རྒྱུན་བོད་ལུགས་གསོ་རིག་ཟུང་འབྲེལ་སྒོས།ལུས་ལ་རྣལ་འབྱོར་དང་ངག་ལ་སྔགས།ཡིད་ལ་ཏིང་ངེ་འཛིན་སྒོམ་པའོ།།ལུས་ཀྱི་བསམ་གཏན་ལ་བརྟེན་ནས་བརྐྱངས་ཕྱག་འཚལ་བ་དང་རླུང་སྦྱོར་གྲངས་མེད་པའི་རྗེས་སུ་ལུས་པོ་ལ་བརྟེན་ནས་རླུང་གི་རྒྱུ་བར་ཚོད་འཛིན་པ་དང་སེམས་བདེ་ལ་འབེབས་པར་བྱེད་ཅིང་།མཇུག་ཏུ་སྒོམ་བརྒྱབ་སྟེ་སེམས་ལ་རྟོག་པར་བྱེད།ངག་ནས་སྔགས་ཡང་ཡང་བཟླ་བ་ནི་བོད་མི་ཀུན་གྱིས་ཡིག་དྲུག་ཡང་ནས་ཡང་དུ་འདོན་པ་ལྟ་བུ།སེམས་རྣལ་ལ་ཕབ་སྟེ་སྔགས་ཟློ་བ་ཡིས་དམིགས་པ་གཅིག་ཏུ་བསྡུ་བར་ཕན་ཞིང་ཡུན་རིང་དེ་ལྟར་བགྱིས་ན་ནང་སེམས་ཀྱི་ཞི་བ་ཡང་དེར་བསྟུན་གྱིས་མང་དུ་འཕེལ།དེའི་ཁར་སངས་རྒྱས་བྱང་སེམས་ལ་ཡིད་ཆེས་འཕེལ་ན།བྱིན་གྱིས་རླབས་ཀྱིས་དམིགས་པ་གཅིག་ཏུ་གཏོད་པའི་ཡུན་རིང་བར་འགྱུར།ཡིད་བརྒྱུད་ནས་ཁྲེགས་ཆོད་དང་ཐོད་བརྒལ།འོད་གསལ་རྫོགས་པ་ཆེན་པོ་བཅས་བོད་བརྒྱུད་ནང་བསྟན་ལ་ཐུན་མིན་དུ་མངའ་བའི་སྒྲུབ་ཐབས་བརྒྱུད།གཞི་རྩའི་ཆ་ནས་མི་རྣམས་ཀྱི་ནང་སེམས་ལ་ཕན་ཞིང་སེམས་ཅན་ཀུན་ལ་ཕན་པར་བྱེད།གྲོང་ཁྱེར་དུ་མི་རྣམས་ཀྱི་སེམས་ཁམས་ཀྱི་ནད་ཡམས་ནི་ཉིན་ནས་ཉིན་དང་ལོ་ནས་ལོར་ཚབས་ཆེ་རུ་འགྲོ་བཞིན་ཡོད་ལ།གཤིས་ཀ་དང་ལས་ཀྱི་དབང་གིས་སོ་སོའི་ནད་རྟགས་ཀྱང་མི་འདྲ་མོད།བསམ་གཏན་ནི་དེ་དག་ཀུན་ལ་གོ་ཆོད་པ་ཞིག་སྟེ།རྒྱུན་དུ་བསམ་གཏན་བསྒོམས་ན་རང་ཅག་གི་བདེ་སྐྱིད་ཀྱི་ཚོར་བ་དང་བདག་གཞན་མཉམ་བརྗེའི་སེམས་བསྐྱེད་ནུས་ཕྱིར།དེ་ནི་དོགས་འཚེར་སེམས་ནད་ཀྱི་གསོ་ཐབས་མཆོག་གོ།